Frederikshavns tre folkeskoler bliver samlet under et tag i et stjerneformet nybyggeri.

De tre folkeskoler bliver samlet i en ny stor skole, der også skal rumme blandt andet SFO, pædagogisk lærecenter og aktivitetssal. Det vedtog byrådet i Frederikshavn onsdag aften. - Jeg er stolt over at kunne offentliggøre et så flot vinderprojekt, som det er tilfældet i dag. Vi har været meget privilegerede ved at kunne vælge mellem tre særdeles visionære og kvalificerede forslag, lyder det fra borgmester Lars Møller (V) i en pressemeddelelse fra Frederikshavn Kommune. Projektet er et nybyggeri formet som en stjerne, og den nye skole bliver placeret på Olfert Fischers vej. Den får plads til 1200 elever og 160 ansatte. - Det er et vinderprojekt i mere end én forstand, vi nu sætter på skinner. Det er en skole på forkant og en skole med fremtid i. Og selvom det bliver en skole på mange kvadratmeter, vil børnene få en tryg skoledag i små, aldersinddelte miljøer, siger Paul Rode Andersen (SF), formand for Børne- og Ungdomsudvalget i Frederikshavn Kommune. Prisen for stjerneskolen ventes at blive omkring 200 mio. kroner og den skal stå klar i begyndelsen af 2013.